Parktown-tragedie: ‘Seun kon nie wag om te gaan kamp’Panyaza Lesufi, LUR vir onderwys, tydens ‘n mediakonfernsie Vrydag. (Foto: Verskaf) Die seun van Parktown Boys’ High in Johannesburg wat dood is tydens ŉ skoolkamp, kon die aand voor die tyd nie slaap nie, só opgewonde was hy om op die kamp te gaan. Enock Mpianzi (13) se liggaam is Vrydag in die Krokodilrivier gevind nadat hy Woensdag op die skool oriënteringkamp vir graad 8-leerders verdwyn het. “Enock se ma het aan my gesê toe sy hom Woensdagoggend gaan wakker maak vir skool, het hy gesê dat hy nie ŉ oog toegemaak het nie, want hy is so opgewonde om op die kamp te gaan,” het Panyaza Lesufi, LUR vir onderwys in Gauteng, Woensdag tydens ŉ mediakonferensie gesê. Volgens Lesufi wou Enock, wie se gesin van die Demokratiese Republiek van die Kongo afkomstig is, ná skool ŉ loopbaan in regte volg. Sy gesin het hom as saggeaard beskryf. Parktown Boys’ High School. Foto: Via Facebook Maroela Media het vroeër berig dat Enock reeds tydens ŉ aktiwiteit Woensdag by die rivier vermis geraak het. “Soos ek verstaan moes die kinders skuite bou en daarmee oor die rivier vaar,” sê Lesufi. Onderwysers het egter eers Donderdag besef Enock word vermis. Sy liggaam is sowat 3 km stroomaf gevind van waar die vlotbou-aktiwiteit plaasgevind het en Enock die laaste keer lewend gesien is. “Niemand is nog seker oor presies hoe die gebeure verloop het nie, maar die tydlyn is kommerwekkend. Die aktiwiteit by die rivier het Woensdag plaasgevind, maar hy is eers laat Donderdag as vermis aangemeld,” sê Lesufi. Hy sê die gebeure sal nou deel vorm van ŉ onafhanklike ondersoek deur sy departement. “Ons sal dan na aanleiding van die bevindings van dié verslag optree indien daar enige nalatigheid was.” Lesufi het genoem dat die skoolhoof pas aangestel is en ook dat onderwysers aan die skool al voorheen afgedank is weens wanoptrede. Volgens Lesufi het al die leerders op die kamp reeds berading gekry en maatskaplike werkers is ook aan die gesin beskikbaar gestel. “Ek wil graag ook my dank betuig teenoor boere en plaaswerkers in die omgewing wat ingespring en help soek het. Iemand het ŉ sweeftuig daar aangebring en gehelp om die veld te deursoek en mense het hommeltuie daar aangebring en gehelp soek. Ons het regtig gedink ons gaan hom lewend kry. Ons was regtig platgeslaan toe ons hoor hy is dood,” sê Lesufi.